
Szennyvíztisztító telepek zöldítésének lehetőségei

Kulcsszavak: Szennyvíztisztítás, szennyvíztelep, zöldítés
A pályamunkám alaphipotézise a tájépítész mérnökök alkalmazhatósága a szennyvíztisztító üzemek zöldítése során, melynek szerves részét képezi a társadalom hozzáállásának vizsgálata és a technológiai megoldások mérlegelése is. A pályamunkában összegyűjtöm úgy a hazai, mint a külföldi szakirodalmat, emellett azokat a lehetőségeket vizsgálom, amelyek segítenek a szennyvíztisztító üzemek zöldítésében; a meglévő kémiai tisztító medencékre helyezett gyökérzónás kialakításokkal. Megvizsgálom az üzemek tehermentesítésének lehetőségeit, mint például a csapadékvíz helyben hasznosítását. Megnézem azokon a településeken, ahol költséges lenne a szennyvíz elvezetése, hogyan lehetséges helyben megtisztítani, olyan hazai növényfajokkal, amelyek tűrőképessége tág, és hatékonyan vonják ki a kémiai sókat a szennyvízből. Továbbá megválaszolom, melyek azok a hazai-, szubtrópusi-, trópusi- és mediterrán fajok, amelyeket tág tűrésűk miatt alkalmaznak az ilyen típusú tisztítások során. Bemutatom a hazai, illetve a külföldi példákat, amelyeket az Organica Water által innovatívan megtervezett és kialakított referenciák alkotnak. A túlterhelést megelőző kialakításra teszek javaslatot, mivel a jelenleg is üzemben levő szennyvíztisztító telepek túlterhelésben szenvednek a nagy mennyiségű csapadék miatt, amelyre javaslom az esőkertek létrehozását. Illetve ezekre hozok hazai példákat.
Egy olyan megoldás példájával állok elő, amely az intenzív tisztítási folyamatok és a befogadóba engedés között egy természetközeli tározóval egészülne ki, amely mérsékli az üzemből kilépő víz közvetlen kiengedését a befogadóba. Remélve, hogy a konfliktusok és a rossz megítélések sorozata ezáltal enyhíthető. A lakosság számára kiküldött kérdőívek négy célcsoportot választanak ki, magyarországi magyarok, romániai magyarok, románok és egyéb országok lakosait. Ez a komplex felmérés lehetővé tette, hogy felmérjem a különböző etnikai csoportok gondolkodásának a megértését, amikor arról van szó, hogy a „hulladékvizek” felhasználásra kerülnek. A lakossági kérdőívek visszajelzést adnak arról, hogy a konfliktus feltárható, megoldható és ezek konklúziójaként leszűrhető, hogy szükség van a tájépítészekre a tervezésekben. Hiszen ők azok, akiknek tudása lehetővé teszi a zöldebb környezetet, az ökológiai lábnyom csökkentését és nem utolsó sorban a társadalom hozzáállásának megváltoztatását.



